text: Kolding undersøger forurening i sø
  06 oktober 2010 kl. 14.21
  Kolding Kommune undersøger i øjeblikket, hvilke områder der skal renses for at undgå yderligere skader, efter rengøringsmiddel tirsdag forurenede en sø.
  Kolding Kommune arbejder i øjeblikket på at begrænse omfanget af rengøringsmidlet Topax 37, som tirsdag løb fra Kolding Salatfabrik ud i et nærliggende vandløb ved Marielundsøen i Kolding. Det oplyser kommunen i en pressemeddelelse.
  
  Søen fortyndet
  Kommunen undersøger, om Kolding Salatfabriks kloak skal renses for at undgå yderligere forurening.
  Efter det gråhvide stof spredte sig til Marielundsøen tirsdag, blev der hældt ekstra vand gennem kloakken og lagt en dæmning for at undgå, at rengøringsmidlet spredte sig.
   Ifølge miljøvagten er der ikke tale om en miljømæssig fare, da vandet bliver kraftigt fortyndet.
  